S-2082/2006

Mál þetta, sem dómtekið var 18. desember 2006, er höfðað með ákæru, útgefinni af lögreglustjóranum í Reykjavík 28. nóvember 2006, á hendur I-kk-þgf Þ-kk-þgf S-kk-þgf, [...], Nönnugötu 10, Reykjavík, fyrir fíkniefnalagabrot, með því að hafa fimmtudaginn 2. nóvember 2006 á heimili sínu haft í vörslum sínum 2,56 g af hassi og 5 kannabisplöntugræðlinga og jafnframt að hafa um nokkurt skeið fram til þess dags ræktað í umræddu húsnæði téða græðlinga sem lögreglan fann við húsleit.

Telst þetta verða við 2. gr., sbr. 4., 5. og 6. gr. laga um ávana- og fíkniefni nr. 65/1974, sbr. lög nr. 13/1985 og lög nr. 68/2001, og 2. gr., sbr. 1. mgr. 14. gr. reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002.

Þess er krafist að ákærði verði dæmdur til refsingar og jafnframt að framangreint fíkniefni og græðlingar, sem hald var lagt á, verði gert upptækt samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001.

Verjandi ákærða krefst vægustu refsingar er lög leyfa og hæfilegrar þóknunar sér til handa.

Farið var með mál þetta samkvæmt 125. gr. laga nr. 19/1991 um meðferð opinberra mála og var það tekið til dóms án frekari sönnunarfærslu er sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga.

Ákærði hefur skýlaust játað brot sitt. Sannað er með játningu ákærða og öðrum gögnum málsins að ákærði er sekur um þá háttsemi sem honum er gefin að sök og er brot hans rétt heimfært til refsiákvæða í ákæru.

Ákærði er fæddur í október 1965. Samkvæmt sakavottorði ákærða gekkst hann undir greiðslu 150.000 kr. sektar með viðurlagaákvörðun 3. október 2000 fyrir fíkniefnalagabrot. Með dómi 11. október 2006 hlaut hann 45 daga fangelsi, skilorðsbundið í 2 ár, fyrir fíkniefnalagabrot. Með broti sín nú hefur ákærði rofið skilorð dómsins frá 11. október 2006 og ber með vísan til 60. gr. almennra hegningarlaga nr. 19/1940 að taka upp dóminn og ákveða refsingu ákærða í einu lagi fyrir brotin, sbr. 77. gr. sömu laga. Brot það sem ákærði er nú sakfelldur fyrir er framið 2. nóvember sl., stuttu eftir að hann hlaut dóminn 11. október sl. fyrir samskonar brot. Að öllu þessu virtu þykir refsing ákærða hæfilega ákveðin fangelsi í tvo mánuði, en með hliðsjón af sakaferli ákærða og atvikum máls þykir ekki fært að binda refsingu skilorði.

Að kröfu ákæruvaldsins og með vísan til framangreindra laga- og reglugerðarákvæða skulu gerð upptæk til ríkissjóðs 2,56 grömm af hassi og 5 kannabisplöntugræðlingar sem haldlögð voru.

Samkvæmt 1. mgr. 165. gr. laga nr. 19/1991 ber að dæma ákærða til greiðslu sakarkostnaðar. Er þar um að ræða þóknun skipaðs verjanda ákærða, H-kk-ef I-kk-ef hrl., sem þykir hæfilega ákveðin 53.600 kr., að meðtöldum virðisaukaskatti.

Af hálfu ákæruvaldsins sótti málið D-kk-nf K-kk-nf, fulltrúi lögreglustjórans í Reykjavík.

Dóm þennan kveður upp S-kvk-nf B-kvk-nf, settur héraðsdómari.

D ó m s o r ð :

Ákærði, I-kk-nf Þ-kk-nf S-kk-nf, sæti fangelsi í tvo mánuði.

Ákærði sæti upptöku á 2,56 grömmum af hassi og 5 kannabisplöntugræðlingum.

Ákærði greiði 53.600 króna þóknun skipaðs verjanda síns, H-kk-ef I-kk-ef hæstaréttarlögmanns.

S-kvk-nf B-kvk-nf